b'\n_START_ARTICLE_\nSancho II (Portugali)\n_START_PARAGRAPH_\nSancho II (1209\xe2\x80\x931248) oli Portugalin kuningas vuosina 1223\xe2\x80\x931245. H\xc3\xa4n keskittyi valtakaudellaan reconquistaan eli ajamaan muslimeita pois Iberian niemimaalta._NEWLINE_Sancho  oli is\xc3\xa4ns\xc3\xa4 Alfonso II:n kuollessa alaik\xc3\xa4inen, ja sijaishallitsijoiden kausi synnytti Portugalissa sis\xc3\xa4isi\xc3\xa4 ristiriitoja. Valtakautensa loppuajan h\xc3\xa4n yritti turhaan saavuttaa valtakunnassa poliittista vakautta. Vuodesta 1240 sis\xc3\xa4iset kiistat yltyiv\xc3\xa4t niin ankariksi, ett\xc3\xa4 paavi Innocentius IV:n kehotuksesta Sancho luopui vuonna 1245 vallasta veljens\xc3\xa4 Alfonson hyv\xc3\xa4ksi.'